Nikola Dobrečić
Nikola Dobrečić (Bartula, 28. januar 1872. — Zagreb, 14. novembar 1955.) je bio katolički svećenik i nadbiskup barski i primas Srbije od 16. januara 1912. – 14. novembra 1955. Rođen je u Bartuli u Knjaževini Crnoj Gori, koja se u to vrijeme nalazila u Osmanskom carstvu. Od 1890. u Rimu pohađa Gradski koledž, uspješno ga završava i doktorira bogoslovlje zatim i filozofiju. Svećenik postaje u bazilici svetog Ivana lateranskog 1898. Šimun Milinović je bio njegov prethodnik na mjestu barskih nadbiskupa, ali smrću Milinovića Dobrećič je postavljen 1912. za novog nadbiskupa. Sagradio je crkvu svetog Nikole u Baru i nadbiskupsku zgradu. Umire u Zagrebu 1955. godine. Brat mu je bio Filip Dobrečić. Glas Crnogorca je objavio u novembru 1913. godine telegram nadbiskupa Nikole Dobrečića, povodom proslave stogodišnjice rođenja Njegoša. U njemu piše: Na današnji dan, kada čitavo Srpstvo ushićeno slavi stogodišnjicu velikog pjesnika Petra II, čiji duh sa visine gordog i ponositog Lovćena leti nad svim srpskim zemljama, kličem: Slava neumrlom Vladici, Gospodaru nepredobitne Crne Gore. Arcibiskup. U pismu od 29. januara 1913. Dobrečić piše ministru prosvjete Crne Gore, Jovanu Plamencu, o konkordatu između Vatikana i Srbije. Između ostaloga je napisao: ...da se gospodar i Kr. vlada zauzmu da Kraljevska vlada Srbije priznade ovoj stolici Primastvo srpsko, te ovu važnu misiju sklapanja konkordata povjeri meni, Srbinu rodom i srcem, a ne tuđinu... Primastvo srpsko najbolje pokazuje gdje je Pijemont Srpstva... jer će u tome pogledu biti velikih intriga od strane neprijatelja Srpstva.